到来常听说清虚, 手把玄元七字书。 仙籍不知名姓有, 道情惟见往来疏。 已能绝粒无饥色, 早晚休官买隐居。 便欲去随为弟子, 片云孤鹤可相于。 街西静观求居处, 不到权门到寺频。 禁掖人知连状荐, 国庠官满一家贫。 清仪称是蓬瀛客, 直气堪为谏诤臣。 自顾无成年渐长, 报恩惟愿杀微身。
汉江北泻, 下长淮、洗尽胸中今古。 楼橹横波征雁远, 谁见鱼龙夜舞。 鹦鹉洲云, 凤凰池月, 付与沙头鹭。 功名何处, 年年惟见春絮。 非不豪似周瑜, 壮如黄祖, 亦随秋风度。 野草闲花无限数, 渺在西山南浦。 黄鹤楼人, 赤乌年事, 江汉亭前路。 浮萍无据, 水天几度朝暮。